Donald Trump Bandaríkjaforseti neitaði því í gær alfarið að hafa skipað einkalögfræðingi sínum Rudy Giuliani að fara til Úkraínu og óska eftir rannsókn fyrir sína hönd . Þetta fullyrti Trump í viðtali við Bill O‘Reilly , íhaldssaman þáttastjórnanda . CNN segir Trump þar með kominn í mótsögn við vitnisburði starfsmanna Hvíta hússins og ríkisstjórnar sinnar , sem og við sjálfan sig samkvæmt orðum sem hann lét falla í símtali sem hann átti við Volodymir Zelenskí Úkraínuforseta í lok júlí . Vitnaleiðslur hafa undanfarnar vikur staðið yfir í fulltrúadeild Bandaríkjaþings vegna rannsóknar þingsins á embættisverkum forsetans . O'Reilly spurði Trump , áður en hann kom fram á fundi með stuðningsmönnum sínum á Flórída , hvort hann hefði stjórnað afskiptum Giulianis af Úkraínumálinu . „ Nei , “ sagði Trump og hóf því næst langa lofræðu um Giuliani sem hann kallaði „ mikinn baráttumann gegn spillingu “ og „ frábærasta borgarstjóra New York “ . O'Reilly spurði þá forsetann aftur : „ Giuliani er einkalögfræðingur þinn , skipaðir þú honum ekki að fara til Úkraínu til að gera eitthvað eða auka þrýstinginn á þá ? “ „ Nei ég skipaði honum það ekki , en hann er vígamaður . Rudy er vígamaður , “ sagði Trump . „ Rudy fór , mögulega sá hann eitthvað . Þú verður hins vegar að átta þig á að hann er líka með aðra skjólstæðinga . “ Bætti forsetinn því næst við að Giuliani hafi „ unnið í Úkraínu um árabil . “ „ Það væri frábært ef þú ræddir við hann “ Í eftirriti sem birt hefur verið af símtali Trump við Zelenskí þrýstir hann hins vegar ítrekað á um aðild Giulianis . „ Giuliani er mjög virtur maður . Hann var borgarstjóri New York og frábær borgarstjóri . Ég myndi vilja að hann hringdi í þig . Ég mun biðja hann að hringja í þig með dómsmálaráðherranum . Rudy er mjög með á nótunum um hvað er að gerast og er mjög hæfur maður . Það væri frábært ef þú ræddir við hann , “ segir Trump í símtalinu . Hann segist síðan munu láta Giuliani hringja í Zelenskí , auk þess sem hann muni hringja í William Barr , dómsmálaráðherrann til að komast til botns í málinu . Hann nefnir lögfræðinginn svo í þriðja skipti á nafn í símtalinu þegar hann kveðst munu fá þá Barr til að hringja í Zelenskí . „ Forsetinn má nota þá sem hann vill “ Rannsókn þingsins snýr að því hvort að Trump hafi þrýst á úkraínsk stjórnvöld að taka Joe Biden , fyrrverandi varaforseta Bandaríkjanna og núverandi forsetaframbjóðanda , til rannsóknar . Hátt settir starfsmenn bandarísku utanríkisþjónustunnar hafa borið vitni um að Giuliani hafi átt þátt í máli og þá sagði Mick Mulvany , settur starfsmannastjóri Hvíta hússins , á fundi með fréttamönnum í síðasta mánuði að forsetinn mætti fá þá til verka sem hann vildi . „ Ykkur kann að mislíka að Giuliani hafi átt þátt í þessu . Það er gott og í lagi , en það er ekki ólöglegt og er ekki embættisbrot , “ sagði Mulvaney . „ Forsetinn má nota þá sem hann vill . “ Gordon Sondland , sendiherra Bandaríkjanna hjá Evrópusambandinu , sagði í vitnisburði sínum í síðustu viku að Trump hefði gert honum að setja sig í samband við Giuliani varðandi samskipti Bandaríkjanna og Úkraínu . „ Þetta olli okkur vonbrigðum , en það var skipun forsetans að við nýttum Giuliani , “ sagði Sondland og gaf í skyn að ekkert yrði af tilraun til að koma á fundi forsetanna tveggja nema orðið yrði við skipun Trumps um aðild Giulianis .